Kocea 8
Jo Icrael wuwek woro cal jogi
1Wukut gwara! Pien acut tye malo i wi ot pa Rwot;
pien guturo gicikkena,
gukalo wi cikka.
2Gikok bota ni,
“Lubaŋawa, wan jo Icrael waŋeyi.”
3Icrael doŋ obolo gin maber woko,
lumerok doŋ biryemo kore.
4Guketo lukergi laboŋo twerra,
guketo rwodigi laboŋo ŋecca.
Gutiyo cal jogigi ki ryal ki jabugi;
gutiyo gin ma neko gin kikomgi.
5Abwono latin twonni, in Camaria.
Kinigana otedde i komgi calo mac.
Jo Icrael bitero kare ma rom mene kaa
ka doŋ gibibedo laboŋo bal?
6Gibiŋido latin twon me Camaria woko matitino,
pien ladiro tic otiyo gin ma pe Lubaŋa kikome.
7Pien gucoyo yamo, miyo gikayo lapiru.
Kal ma i poto pe oŋok, moko pe bia iye;
ka nene mogo ocek,
kono lurok guyako woko ducu.
8Icrael doŋ gimwonyo woko;
gin doŋ gitye i dye lurok,
macalo gin ma konnye pe.
9Pien Icrael ocito wa i Aciria macalo kana me tim ma woto kene;
Epraim owilo meye ki lim.
10Kadi bed guwilo mecgi i kin lurok,
abidwokogi woko oyotoyot.
Bimiyo koŋ giweko wiro kabakagi ki rwodigi ki moo
pi kare mo manok.
11Pien jo Epraim gunyayo lwak keno tyer mapol pi tiyo bal,
omiyo keno tyergi odoko gin me tiyo bal.
12Kadi kono aco cikka alip apar botgi,
gibineno macalo gin ma welo.
13Gimaro gitum; gin gitumo lee pi camo riŋone;
ento cwiny Rwot pe yom komgi:
I kare man Rwot bipo pi timgi maraco-ni,
biketo can i komgi pi bal megi;
gibidok cen wa i Ejipt.
14Pien Icrael wiye doŋ owil woko i kom ŋat mucweyo en,
ocako gero gaŋ kal madoŋo;
Juda ogero gaŋi mony mapol ma girumogi ki cel gogo;
ento abicwalo mac i kom gaŋi mere,
ci biwaŋo gaŋi mony maditone woko ducu.